ERNESTO CHAO


En 1978, recen chegado eu de Madrid e incorporado á compañía de teatro Antroido, que daquela ensaiaba “Laudamuco, señor de ningures” de Roberto Vidal Bolaño, fomos a unha xuntanza a Ribadavia convocados pola Asociación Abrente para organizar a Mostra de Teatro Galego de Ribadavia daquel ano (asombra visto desde agora o talante democrático dos organizadores), e alí xuntámonos varias compañías de teatro cos membros da Asociación Cultural Abrente. Nun momento das deliberacións chegouse a un punto en que os de Abrente tiñan que tomar unha importante decisión sobre a Mostra, entón advertíronos aos convocados que ían agardar un anaco ate que chegara de Vigo Ernesto Chao que era quen tomaría tal decisión. Chegou, e así coñecín a Nesto (Ernesto Chao). Na Mostra de Ribadavia, cando se tomaba unha importante decisión agardaban por el.
Nos seguintes anos Nesto e a súa parella Rosa Álvarez formaron parte da compañía de teatro Artello, de Vigo e con eles tiven relación, maiormente porque rexentaban unha sala de teatro en Vigo, a sala Carral, e alí íamos representar os nosos espectáculos. Cando actuabamos na sala, que o facíamos varios días, durmiamos na casa de Nesto e Rosa e así a nosa amizade foise consolidando (dato curioso, unha compañía que rexentaba unha sala de teatro en Vigo nos finais dos anos 70 e pola que pasabamos todas as demais compañía).
Teatro Artello montou varias obras nos anos seguintes e en todas elas estaba Nesto como actor, recordo o “Pic-Nic” de Arrabal, ou “As nubes” de Aristófanes, algunhas veces que precisaron para o seu transporte unha furgoneta, chamáronme a min que era o único de Antroido con carné de conducir e coa furgoneta de Antroido fíxenlles varios viaxes, de modo que algunha de vez, de xeito provisorio, fun o furgoneteiro de Artello. Sabían que eu precisaba traballo e ofrecíanme o que podían.
A Artello dirixíao primeiro o brasileiro Moncho Rodríguez, e despois, algúns espectáculos, Santi Montenegro, pero tivo que ir á mili e daquela chamáronme a min para que lles dirixira o seu seguinte proxecto. E así atopeime cunha brillante idea sen nada escrito: “Celtas sen filtro”. Indubidablemente na decisión de Artello de chamarme para dirixir pesou en grande medida a determinación de Nesto e Rosa de traballar comigo e a partir de aí comezamos unha colaboración conxunta que durou varias décadas e que afianzou a nosa amizade por sempre. Os de Artello e máis eu pechámonos durante máis de seis meses para sacar adiante o proxecto, coas esporádicas visitas de Méndez Ferrín que daba lustre literario ás nosas improvisacións. “Celtas sen filtro” foi o primeiro grande éxito do teatro galego que demostrou que en Galicia había teatro e o que é máis importante, había un público maioritario con inmensos desexos de gozalo. Estabamos en 1982.
Álvarez Pousa chamoume para crear e dirixir o Centro Dramático Galego e eu pedinlle aos de Artello, como a outras compañías do momento, que colaboraran na misión. Implicáronse totalmente no proxecto e Rosa e Nesto instaláronse en Santiago de Compostela acrecentando aínda máis se cabe, a nosa relación. Ernesto Chao formou parte dos elencos de “Agasallo de sombras” de Roberto Vidal Bolaño, unha das primeiras obras producidas polo C.D.G. e ao ano seguinte (1985) dirixino en “Os vellos non deben de namorarse” de Alfonso R. Castelao e produción do C.D.G. As segundas dúas temporadas (1986 e 87) dirixiu Nesto o C.D.G. e creamos a compañía Teatro do Noroeste, daquela deuse a colaboración artística e persoal máis frutífera de todas.
Nos dous  primeiros anos de Teatro do Noroeste (1986 e 87) Nesto non puido estar nos seus elencos porque dirixía o C.D.G. pero a partir de 1988 estivo en todos.
Primeiro fixemos un experimento xuntos de montar un monólogo que producimos baixo e epígrafe de “Compañía de Ernesto Chao” a modo das estrelas de teatro de Madrid, foi “O coronel ten a quen lle escribir” de Manuel Riveiro Loureiro, pero de seguida as producións foron de Teatro do Noroeste e xa ese mesmo ano traballamos xuntos en “Galicia, S. L.” De varios autores co que inauguramos a andaina en Teatro do Noroeste.
A década dos 80 a rematamos traballando xuntos en “As alegres casadas” de William Shakespeare no C.D.G.
Nos seis anos que van de 1990 a 1996 fixemos xuntos, el como actor e eu dirixindo, nove espectáculos teatrais (coas súas correspondentes versións en español para xirar polo resto do estado) sendo unha das etapas máis produtivas das nosas vidas, deses nove espectáculos, un foi producido polo C.D.G.: “Un soño de verán” de William Shakespeare co que Nesto levou, compartido cos actores que formaban os oficios, o premio Compostela á mellor interpretación de reparto. As demais montaxes producidas por Teatro do Noroeste foron: “Rei Lear” de William Shakespeare, “Os xustos” de Albert Camus, “A grande noite de Fiz” de Miguel Anxo Murado, “Galileo Galilei” de Bertolt Brecht, ca que Nesto levou o premio Compostela á mellor interpretación protagonista, “As vodas de Fígaro” de Caron de Beaumarchais, “Marbeth de Wiliam Shakespeare, “Historias peregrinas” de Miguel Anxo Murado e “Noite de reis” de William Shakespeare.
A partir dese ano, 1997, Nesto tivo que dedicarse moitos meses do ano á serie que estaba a protagonizar “Pratos combinados” e xa non puido formar parte dos elencos de Teatro do Noroeste, aínda así, fixo sitio para que puideramos traballar xuntos no “Valle 98” do C.D.G. Cando Nesto foi chamado para protagonizar a serie de televisión “Pratos combinados” estabamos en plena efervescencia creativa, Nesto tentou, inicialmente, combinar a gravación da serie co seu traballo na compañía, pero de seguido viu que non era posible, a compañía estaba en plena etapa de expansión.
Non puidemos traballar xuntos pero a nosa amizade seguiu medrando, se cabe. El tampouco deixou de traballar no escenario e, entre etapas de gravación de serie, montaba coa súa propia compañía “Lagarta, lagarta” diversos e variados espectáculos e ultimamente traballando coa compañía Redrum. 
Realmente foise coa botas postas. Nunca mellor dito, cando enfermou, hai, en Redrum tivérono que substituír porque estaban facendo funcións do espectáculo no que el participaba: “A canción do elefante” de Nicolas Billon.
Ou sexa, teatro sempre e constantemente. 

